钦定古今图书集成/理学汇编/文学典/第173卷 > 徐师曾文体明辩 > 《跋向伯元遗戒》朱子
## 钦定古今图书集成/理学汇编/文学典/第173卷 > 徐师曾文体明辩 > 《跋向伯元遗戒》朱子

自佛教入中国，上自朝廷，下达闾巷，治丧礼者一用
其法。老子之徒厌苦岑寂，辄亦效其所为，鄙陋不经，
可怪可笑，而习俗靡然，恬不觉悟。在唐惟姚文献公，
在本朝则司马文正公、关、洛、程、张诸君子，以及近世
张忠献公，始斥不用，然亦未能尽障其横流也。近故
朝议大夫向公伯元，少受学于胡文定公，晚年退处
于家，尊闻行知，不以老而少懈。及启手足，亲书幅纸，
戒其子孙“勿为世俗所为道场者。”笔札端好，词意谨
严，与平日不少异。诸孤士伯等奉承遗指，不敢失坠。
既又谋刻诸石，以贻久远。间以视熹，熹窃以为此书
之行，可为世法，观者诚能因而推之，尽祛末俗之陋，
以求先王之礼而审行之，则斯言也，不但为向氏一
门之训而已。因识其后以发之。庆元二年二月辛未，
新安朱熹谨书。